इमामको डेब्यूमै शतक
युवा ओपनर इमाम उल हकले डेब्यूमै शतक बनाएपछि पाकिस्तानले तेस्रो वान डेमा बुधबार श्रीलंकालाई ७ विकेटले पराजित गरेको छ । यो जितसँगै पाकिस्तानले ५ खेलको सिरिजमा ३–० को अग्रता बनाएको छ ।
अबुधावी — युवा ओपनर इमाम उल हकले डेब्यूमै शतक बनाएपछि पाकिस्तानले तेस्रो वान डेमा बुधबार श्रीलंकालाई ७ विकेटले पराजित गरेको छ । यो जितसँगै पाकिस्तानले ५ खेलको सिरिजमा ३–० को अग्रता बनाएको छ ।सिमर हसन अलीले ५ विकेट लिएपछि ब्याटिङ उत्रेको श्रीलंका ४८.२ ओभरमा २ सय ८ रनमा अलआउट भएको थियो । श्रीलंकाले राम्रो सुरुआत गरे पनि मध्यक्रमका ब्याट्सम्यान नचल्दा अन्तिम ९ विकेट १ सय ६ रन अन्तरमा गुमाउन पुग्यो । कप्तान उपुल थारंगाले ६१ रन जोडे । पछिल्लो खेलमा अविजित शतक बनाएका उनले ८० बल खेलेका थिए । लाहिरू थिरिमाने २८ र थिसारा परेराले ३८ रन जोडेपछि श्रीलंकाले २ सय रनको आँकडा पार गरेको हो । हसनको ५–३४ को करिअरकै उत्कृष्ट व्यक्तिगत प्रदर्शनसँगै पाकिस्तानका लागि शादब खानले २ विकेट लिए ।सामान्य लक्ष्य पछयाउन ब्याटिङमा उत्रिएको पाकिस्तानले उत्कृष्ट सुरुआत गर्‍यो । इमामले पहिलो विकेटका लागि २९ रन जोडेका फखार जमानसँग ७८ रनको साझेदारी गरे । पाकिस्तानका पूर्व कप्तान एवं छनोट समितिका सदस्य इन्जमाम उल हकका भतिज इमाम डेब्यूमा शतक बनाउने पाकिस्तानका दोस्रो ब्याट्सम्यान बने । यसअघि सन् १९९५ मा सलिम इलाहीले श्रीलंकाविरुद्ध डेब्यूमा शतक बनाएका थिए । इमामले शतक बनाउने क्रममा १ सय २५ बलमा १ सय रन जोडे । उनले इनिङमा ५ चौका र २ छक्का प्रहार गरे । ४२.३ ओभरमा ३ विकेट क्षतिमा लक्ष्य प्राप्त गरेको पाकिस्तानका लागि मोहम्मद हफिज ३४ रनमा अविजित रहे ।पाकिस्तानले पहिलो खेलमा ८३ रन र दोस्रोमा ३२ रनको जित दर्ता गरेको थियो । सिरिजका बाँकी दुई खेल शुक्रबार र सोमबार शारजहाँमा खेलिनेछ ।